stanford-oval/wikipedia huggingface dataset:
เรียว นาริตะ
รางวัลและการเสนอชื่อ

| ปี | รางวัล | หมวดหมู่ | ผลงานที่ได้รับการเสนอชื่อ | ผลลัพธ์ | อ้างอิง |
| --- | --- | --- | --- | --- | --- |
| 2019 | เจแปนอะแคเดมีฟิล์ม ครั้งที่ 42 | นักแสดงหน้าใหม่แห่งปี | สวมตัวตน ลวง หลอก ตาย และ The Antique | ชนะ |  |
| 2019 | โฮชิฟิล์มอวอร์ดส์ ครั้งที่ 44 | นักแสดงสมทบชายยอดเยี่ยม | ความรักคืออะไร, เพลงรักเราสามคน และ ชิวาวะ | ชนะ |  |
| 2019 | นิกกังสปอร์ตสฟิล์มอวอร์ดส์ ครั้งที่ 32 | นักแสดงสมทบชายยอดเยี่ยม | ความรักคืออะไร, เพลงรักเราสามคน, ชิวาวะ และเรื่องอื่น ๆ | เสนอชื่อเข้าชิง |  |
| 2019 | นิกกังสปอร์ตสฟิล์มอวอร์ดส์ ครั้งที่ 32 | นักแสดงหน้าใหม่ ยูจิโร อิชิฮาระ | ความรักคืออะไร, เพลงรักเราสามคน, ชิวาวะ และเรื่องอื่น ๆ | ชนะ |  |
| 2020 | เซ็นโคคุ ไอเร็น ครั้งที่ 39 | นักแสดงสมทบชายยอดเยี่ยม | ความรักคืออะไร, เพลงรักเราสามคน, ชิวาวะ และเรื่องอื่น ๆ | ชนะ |  |
| 2020 | โยโกฮามา ฟิล์ม เฟสติวัล ครั้งที่ 41 | นักแสดงสมทบชายยอดเยี่ยม | Just Only Love, Farewell Song | ชนะ |  |
| 2020 | ไมน์อิชิ ฟิล์ม อวอร์ดส์ ครั้งที่ 74 | นักแสดงนำชายยอดเยี่ยม | Talking the Pictures | ชนะ |  |
| 2020 | ไมน์อิชิ ฟิล์ม อวอร์ดส์ ครั้งที่ 74 | นักแสดงสมทบชายยอดเยี่ยม | Just Only Love | เสนอชื่อเข้าชิง |  |
| 2020 | ไมน์อิชิ ฟิล์ม อวอร์ดส์ ครั้งที่ 74 | นักแสดงสมทบชายยอดเยี่ยม | Farewell Song | เสนอชื่อเข้าชิง |  |
| 2020 | บลู ริบบอน อวอร์ดส์ ครั้งที่ 62 | นักแสดงนำชายยอดเยี่ยม | Talking the Pictures | เสนอชื่อเข้าชิง |  |
| 2020 | บลู ริบบอน อวอร์ดส์ ครั้งที่ 62 | นักแสดงสมทบชายยอดเยี่ยม | Just Only Love, Farewell Song and the others | เสนอชื่อเข้าชิง |  |
| 2020 | คิเนมะ จุนโป อวอร์ดส์ ครั้งที่ 93 | นักแสดงสมทบชายยอดเยี่ยม | Just Only Love, Farewell Song and the others | ชนะ |  |
| 2021 | ไมนิชิ ฟิล์ม อวอร์ดส์ ครั้งที่ 75 | นักแสดงสมทบชายยอดเยี่ยม | The Cornered Mouse Dreams of Cheese | เสนอชื่อเข้าชิง |  |
| 2021 | บลู ริบบอน อวอร์ดส์ ครั้งที่ 63 | นักแสดงสมทบชายยอดเยี่ยม | The Cornered Mouse Dreams of Cheese | ชนะ |  |
| 2021 | เจแปนอะแคเดมีฟิล์ม ครั้งที่ 44 | นักแสดงสมทบชายยอดเยี่ยม | The Cornered Mouse Dreams of Cheese | เสนอชื่อเข้าชิง |  |
| 2021 | เอลันดอร์ อวอร์ดส์ ครั้งที่ 45 | นักแสดงหน้าใหม่แห่งปี |  | ชนะ |  |
แหล่งข้อมูลอื่น

Official profile - (ในภาษาญี่ปุ่น)
Men's Non-no profile เก็บถาวร 2020-05-14 ที่ เวย์แบ็กแมชชีน - (ในภาษาญี่ปุ่น)
พรรคชาติไทย

| พรรคชาติไทย  |
| --- | --- |

ผู้ก่อตั้ง: ประมาณ อดิเรกสาร ชาติชาย ชุณหะวัณ ศิริ สิริโยธิน
หัวหน้า: บรรหาร ศิลปอาชา
รองหัวหน้า: สมศักดิ์ ปริศนานันทกุล   วินัย วิริยกิจจา   จองชัย เที่ยงธรรม   อนุรักษ์ จุรีมาศ   กัญจนา ศิลปอาชา   นิกร จำนง   วีระศักดิ์ โควสุรัตน์   ประพัฒน์ ปัญญาชาติรักษ์
เลขาธิการ: ประภัตร โพธสุธน
รองเลขาธิการ: เกษม สรศักดิ์เกษม   ณัฐวุฒิ ประเสริฐสุวรรณ   จณิสตา ลิ่วเฉลิมวงศ์   นพดล พลเสน  มณเฑียร สงฆ์ประชา
เหรัญญิก: ธรรมา ปิ่นสุกาญจนะ
โฆษก: จณิสตา ลิ่วเฉลิมวงศ์
กรรมการบริหาร: กมล จิระพันธุ์วาณิช   กูเฮง ยาวอหะซัน   ชัยวุฒิ ธนาคมานุสรณ์   ธีระพันธ์ วีระยุทธวัฒนะ   บุปผา อังกินันทน์   บัณฑูรย์ เกียรติก้องชูชัย   ปณวัตร เลี้ยงผ่องพันธุ์   ปฐมพงศ์ สูญจันทร์   ปอรรัชม์ ยอดเณร  มงคล โค้ววัฒนะวงษ์รักษ์   ยุทธนา โพธสุธน  รัฐกิตติ์ ผาลีพัฒน์   วราวุธ ศิลปอาชา   วิพัฒน์ คงมาลัย   วิรัช พิมพะนิตย์   วิชิต แย้มบุญเรือง  ศักดิ์ชัย จินตะเวช   สวัสดิ์ หอรุ่งเรือง   สมพัฒน์ แก้วพิจิตร  สิริพงศ์ อังคสกุลเกียรติ   สมชาย ไทยทัน   สุภัตรา วิมลสมบัติ   เอกพจน์ ปานแย้ม   เอกสิทธิ์ คุณานันทกุล   อมร อนันตชัย   กฤชชัย มรรคยาธร   เสมอกัน เที่ยงธรรม
นายกรัฐมนตรี: พลเอก ชาติชาย ชุณหวัณ (พ.ศ. 2531–2534) บรรหาร ศิลปอาชา (พ.ศ. 2538–2539)
นโยบาย: สัจจะนิยม สร้างสังคมให้สมดุล (พ.ศ. 2548)   ยืนหยัด ชัดเจน (พ.ศ. 2550)
คำขวัญ: สามัคคี ก้าวหน้า มั่นคง
ก่อตั้ง: 19 พฤศจิกายน พ.ศ. 2517
ถูกยุบ: 2 ธันวาคม พ.ศ. 2551 (34 ปี 13 วัน)
ถัดไป: พรรคชาติไทยพัฒนา
ที่ทำการ: เลขที่ 1 ถนนพิชัย แขวงดุสิต เขตดุสิต กรุงเทพมหานคร
อุดมการณ์: อนุรักษ์นิยม
จุดยืน: ฝ่ายขวา
สี: สีชมพู
การเมืองไทย    รายชื่อพรรคการเมือง การเลือกตั้ง
พรรคชาติไทย (อังกฤษ: Chart Thai Party) เป็นอดีตพรรคการเมืองฝ่ายอนุรักษ์นิยมของประเทศไทย
พรรคชาติไทยถูกศาลรัฐธรรมนูญยุบพรรคเมื่อวันที่ 2 ธันวาคม พ.ศ. 2551 พร้อมกับพรรคพลังประชาชนและพรรคมัชฌิมาธิปไตย เนื่องจากทำผิดกฎหมายเลือกตั้งในการเลือกตั้งทั่วไปเดือนธันวาคม พ.ศ. 2550 หลังจากนั้น ส.ส.ส่วนใหญ่ของพรรคที่ไม่ได้เป็นกรรมการบริหารพรรค ได้ก่อตั้งพรรคชาติไทยพัฒนาขึ้นเป็นพรรคที่สืบต่อจากพรรคชาติไทย
รายชื่อนายกรัฐมนตรี

พลเอก ชาติชาย ชุณหะวัณ
(วาระ: 2531–2534)
บรรหาร ศิลปอาชา
(วาระ: 2538–2539)
ประวัติ

พรรคชาติไทยก่อตั้งเมื่อปี พ.ศ. 2517 โดย พลตรีชาติชาย ชุณหะวัณ (ยศในขณะนั้น) บุตรชายจอมพลผิน ชุณหะวัณ พี่เขยคือ พลตรีประมาณ อดิเรกสาร (ยศในขณะนั้น) และพลตรีศิริ สิริโยธิน ทั้งสามเป็นสมาชิกของ กลุ่มซอยราชครู ซึ่งเป็นกลุ่มผลประโยชน์ทางทหาร เศรษฐกิจ และการเมืองที่จอมพลผินเป็นผู้ก่อตั้งขึ้น พรรคชาติไทยเป็นตัวแทนของฝ่ายขวาและกลุ่มสนับสนุนการทหารในการเมืองไทยในช่วงปีที่ค่อนข้างเสรีและเป็นประชาธิปไตยตั้งแต่ปี พ.ศ. 2516 ถึง พ.ศ. 2519
ในระหว่างการหาเสียงสำหรับการเลือกตั้งทั่วไปในเดือนเมษายน พ.ศ. 2519 พรรคเรียกร้องให้ ขวาพิฆาตซ้าย ซึ่งหัวหน้าพรรคและรองนายกรัฐมนตรีคือ พลตรีประมาณ ได้ประกาศในระหว่างการประชุมคณะรัฐมนตรีเมื่อวันพุธที่ 6 ตุลาคม พ.ศ. 2519 ว่าเป็นช่วงเวลาที่เหมาะสมในการกวาดล้างขบวนการนักศึกษา ใน การสังหารหมู่ที่มหาวิทยาลัยธรรมศาสตร์
ในการเลือกตั้งครั้งต่อมาคือ พ.ศ. 2519, 2522, 2526 และ 2529 พรรคชาติไทยเป็นพรรคที่มี ส.ส. มากที่สุดเป็นอันดับสองเสมอมา  มีเพียงการเลือกตั้งปี พ.ศ. 2526 ถึง พ.ศ. 2529 เท่านั้นที่พรรคชาติไทยเป็นพรรคฝ่ายค้าน นายบรรหาร ศิลปอาชา เลขาธิการพรรคในขณะนั้น ระบุว่า สำหรับนักการเมืองแล้วการอยู่ฝ่ายค้านก็เหมือนอดตาย
ประวัติ > บทบาทของพรรคชาติไทยในทศวรรษ 2520 > การเลือกตั้งสมาชิกสภาผู้แทนราษฎรในปี พ.ศ. 2522, รัฐบาล พลเอก เกรียงศักดิ์-พลเอก เปรม

ในการเลือกตั้งสมาชิกสภาผู้แทนราษฎรในปี พ.ศ. 2522 พรรคชาติไทยซึ่งนำโดย พลตรี ประมาณ อดิเรกสาร หัวหน้าพรรค ได้รับเลือกตั้งทั้งสิ้น 42 ที่นั่ง ถือเป็นอันดับที่2 แต่ไม่สามารถจัดตั้งรัฐบาลได้เช่นเดียวกับพรรคการเมืองอื่นๆ เช่น พรรคกิจสังคม, พรรคประชาธิปัตย์ และ พรรคประชากรไทย ที่เป็นฝ่ายค้าน โดยฝ่ายรัฐบาลในขณะนั้นนำโดย พลเอก เกรียงศักดิ์ ชมะนันทน์ นายกรัฐมนตรี
ต่อมาเมื่อ พลเอก เกรียงศักดิ์ ประกาศลาออกจากตำแหน่งนายกรัฐมนตรี  สภาผู้แทนราษฎรมีมติเลือก พลเอก เปรม ติณสูลานนท์ ขึ้นดำรงตำแหน่งเป็นนายกรัฐมนตรีคนต่อไป และพรรคชาติไทยได้เข้าร่วมรัฐบาล และมีสมาชิกหลายคนได้ดำรงตำแหน่งต่างๆ ในคณะรัฐมนตรีไทย คณะที่ 42 ได้แก่
พลตรี ประมาณ อดิเรกสาร หัวหน้าพรรคชาติไทย ดำรงตำแหน่งรองนายกรัฐมนตรี
พลตรี ชาติชาย ชุณหะวัณ เลขาธิการพรรคชาติไทย ดำรงตำแหน่งรัฐมนตรีว่าการกระทรวงอุตสาหกรรม
นายบรรหาร ศิลปอาชา ดำรงตำแหน่งรัฐมนตรีว่าการกระทรวงเกษตรและสหกรณ์
นายอนุวรรตน์ วัฒนพงศ์ศิริ ดำรงตำแหน่งรัฐมนตรีว่าการกระทรวงวิทยาศาสตร์ เทคโนโลยีและการพลังงาน
นาวาอากาศโท ทินกร พันธุ์กระวี  ดำรงตำแหน่งรัฐมนตรีช่วยว่าการกระทรวงคมนาคม
พันตำรวจเอก กฤช สังขทรัพย์ ดำรงตำแหน่งรัฐมนตรีช่วยว่าการกระทรวงเกษตรและสหกรณ์
กระทั่งวันที่ 5 กันยายน พ.ศ. 2524 พันตำรวจเอก กฤช ได้ถึงแก่อนิจกรรม จึงมีการแต่งตั้ง นายบุญเอื้อ ประเสริฐสุวรรณ ซึ่งสังกัดพรรคชาติไทยเช่นกัน ดำรงตำแหน่งแทน
โดยระหว่างการทำงานนั้นพรรคชาติไทยได้เกิดความขัดแย้งกับพรรคกิจสังคมในการสั่งซื้อน้ำมันเป็นเหตุให้เกิดการปรับคณะรัฐมนตรีหลายครั้งในปี พ.ศ. 2524คณะรัฐมนตรี คณะที่ 42 และสมาชิกสภาผู้แทนราษฎรชุดที่ 13 สิ้นสุดลงเมื่อมีพระบรมราชโองการ ประกาศยุบสภาผู้แทนราษฎร ในวันที่ 19 มีนาคม พ.ศ. 2526
ประวัติ > บทบาทของพรรคชาติไทยในทศวรรษ 2520 > การเลือกตั้งสมาชิกสภาผู้แทนราษฎรในปี พ.ศ. 2526 และการทำหน้าที่เป็นฝ่ายค้าน

ต่อมาในการเลือกตั้งสมาชิกสภาผู้แทนราษฎรในปี พ.ศ. 2526 พรรคชาติไทยได้รับเลือกตั้งทั้งสิ้น 73 ที่นั่ง จากนั้นกลุ่มของ พันเอก พล เริงประเสริฐวิทย์ และ กลุ่ม สส. อิสระ ที่มาเข้าสังกัด ทำให้รวมได้ถึง 110 ที่นั่ง มากที่สุดในการเลือกตั้งครั้งนั้น แต่ถึงกระนั้นยังรวมเสียงได้ไม่เพียงพอในการจัดตั้งรัฐบาล และไม่ได้รับความร่วมมือจากพรรคการเมืองอื่นๆ โดยเฉพาะพรรคกิจสังคมที่เป็นแกนนำจัดตั้งรัฐบาลผสม และสนับสนุน พลเอก เปรม เป็นนายกรัฐมนตรีต่อไป อันเป็นเหตุให้พรรคชาติไทย กลายเป็นฝ่ายค้าน และพลตรี ประมาณ ก็ได้ดำรงตำแหน่งเป็นผู้นำฝ่ายค้านคนแรกจากพรรคชาติไทย
ในการทำหน้าที่ฝ่ายค้านพรรคชาติไทยพยายามการยกเรื่องปัญหาชาวนาซึ่งเป็นฐานเสียงของพรรคในภาคกลางมาอภิปราย และ พลตรี ประมาณ ในฐานะผู้นำฝ่ายค้านได้เสนอญัตติการอภิปรายไม่ไว้วางใจถึง 4 ครั้ง แต่ไม่ประสบความสำเร็จเลยแม้แต่ครั้งเดียว โดยมีรายละเอียดดังนี้
ในปี พ.ศ. 2526 เรื่องขอเปิดอภิปรายทั่วไปเพื่อลงมติไม่ไว้วางใจในรัฐมนตรีเป็นรายบุคคล (รัฐมนตรีกระทราวงคมนาคม) ถูกยกเลิกเนื่องจากที่ประชุมลงมติให้ผ่านระเบียบวาระโดยไม่รอลงมติ
ในปี พ.ศ. 2527 เรื่องขอเปิดอภิปรายทั่วไปไม่ไว้วางใจในรัฐมนตรีเป็นรายบุคคล ถูกยกเลิก เนื่องจากผู้เสนอญัตติ(พลตรี ประมาณ) ไม่ขอชี้แจง ประธานสภาผู้แทนราษฎร(นายอุทัย พิมพ์ใจชน) จึงวินัจฉัยว่าญัตตินี้เป็นอันตกไป
ในปี พ.ศ. 2528 เรื่องขอเปิดอภิปรายทั่วไปไม่ไว้วางใจในรัฐมนตรีเป็นรายบุคคล ถูกยกเลิก เนื่องจากการขอเปิดอภิปรายไม่ไว้วางใจ ไม่ชอบด้วยบทบัญญัติของรัฐธรรมนูญ
ในปี พ.ศ. 2528 เรื่องขอเปิดอภิปรายไม่ไว้วางใจในรัฐมนตรีเป็นรายบุคคล โดยได้อภิปรายในวันที่ 5-6 มิถุนายน พ.ศ. 2528 ที่ประชุมลงมติไว้วางใจ
ในการประชุมสภาผู้แทนราษฎรในวันที่ 1 พฤษภาคม พ.ศ. 2529 ได้มีการพิจารณาอนุมัติกฎหมายหลายฉบับ โดย 1 ในนั้นคือ การพิจารณาอนุมัติพระราชกำหนดแก้ไขเพิ่มเติมพระราชบัญญัติการขนส่งทางบก พ.ศ. 2522 พ.ศ. 2529 โดยมีคณะรัฐมนตรีเป็นผู้เสนอ ซึ่งก่อนจะมีการลงมติ บรรยากาศการประชุมสภาผู้แทนราษฎรเป็นไปอย่างตรึงเครียด และมีการอภิปรายกันอย่างดุเดือดจากทั้งฝ่ายรัฐบาลซึ่งสนับสนุน พ.ร.ก. และฝ่ายค้านนำโดยพรรคชาติไทยซึ่งไม่สนับสนุน
ผลการลงมติปรากฎว่ามีสมาชิก 140 เสียงไม่อนุมัติ พ.ร.ก. ขณะที่ 137 เสียงเห็นควรอนุมัติ จากนั้นนายไกรสร ตันติพงศ์ สมาชิกสภาผู้แทนราษฎรจังหวัดเชียงใหม่ พรรคประชาธิปัตย์ ได้เสนอให้มีการนับคะแนนใหม่ โดยผลการลงมติอีกครั้งปรากฏว่าสมาชิก 143 เสียงไม่อนุมัติ พ.ร.ก. ขณะที่ 142 เสียงเห็นควรอนุมัติ จากนั้น นายสมัคร สุนทรเวช รัฐมนตรีว่าการกระทรวงคมนาคม ได้อ้างว่ามีการนับคะแนนผิดพลาด จึงเสนอให้นับคะแนนใหม่อีกครั้ง โดยผลการลงมติครั้งสุดท้ายซึ่งลงมติโดยการขานชื่อรายบุคคล ปรากฏว่าสมาชิก 147 เสียงไม่อนุมัติ พ.ร.ก. ขณะที่ 143 เสียงเห็นควรอนุมัติ และ งดออกเสียง 5 สรุปได้ว่าสภาไม่อนุมัติ พ.ร.ก. แก้ไขเพิ่มเติม พ.ร.บ.การขนส่งทางบก พ.ศ. 2522 พ.ศ. 2529
นอกจากพรรคฝ่ายค้านซึ่งนำโดยพรรคชาติไทยนั้น ยังมีสมาชิกสภาผู้แทนราษฎร สังกัดพรรคกิจสังคมซึ่งเป็นพรรคฝ่ายรัฐบาล ลงมติไม่อนุมัติถึง 38 คน รวมถึงนายบุญเท่ง ทองสวัสดิ์ และ นายโกศล ไกรฤกษ์ ที่ดำรงตำแหน่งเป็นถึงรองหัวพรรค โดยสมาชิกสภาผู้แทนราษฎรกลุ่มนี้ ถือเป็นส่วนสำคัญที่ทำให้ พ.ร.ก. ไม่ผ่านสภาผู้แทนราษฎร และนำไปสู่การประกาศพระราชกฤษฎีกายุบสภาผู้แทนราษฎรในวันเดียวกัน
ประวัติ > บทบาทของพรรคชาติไทยในทศวรรษ 2520 > การเปลี่ยนหัวหน้าพรรคชาติไทย ในปี พ.ศ. 2529

พรรคชาติไทย และพลเอก เปรม ได้มีการตกลงกันล่วงหน้าก่อนการเลือกตั้งในการพยายามจัดตั้งรัฐบาล ซึ่งมีเงื่อนไขว่าหากพรรคชาติไทยจะเข้าร่วมรัฐบาลต้องเปลี่ยนหัวหน้าพรรคจากพลตรี ประมาณ เป็นผู้อื่น และพลเอก เปรม จะให้เงินสนับสนุนพรรค 30 ล้านบาท ต่อมาในการประชุมพรรคชาติไทย ในวันที่ 4 มิถุนายน พ.ศ. 2529 ได้เกิดความพยายามในการเปลี่ยนหัวหน้าพรรคเป็น พลตรี ชาติชาย ชุณหะวัณ อดีตรองหัวหน้าพรรคที่ลาออกเพื่อเตรียมตัวดำรงตำแหน่งหัวหน้าพรรคคนใหม่ มาตั้งแต่เดือนสิงหาคม พ.ศ. 2528 โดยนายบรรหารได้เซ็นเช็คส่วนตัวมูลค่า 30 ล้านบาทให้ พลตรี ประมาณ จากนั้น พลตรี ประมาณ จึงลาออกจากตำแหน่งหัวหน้าพรรคในวันที่ 24 มิถุนายน แต่ภายหลังทราบว่าเช็คนั้นใช้ไม่ได้ สำหรับหัวหน้าพรรคชาติไทยคนใหม่ก็คือพลตรี ชาติชาย ส่วนพลตรี ประมาณ ก็ย้ายไปดำรงตำแหน่งใหม่คือประธานคณะที่ปรึกษาพรรค
ประวัติ > บทบาทของพรรคชาติไทยในทศวรรษ 2520 > การเลือกตั้งสมาชิกสภาผู้แทนราษฎรในปี พ.ศ. 2529 และการร่วมรัฐบาล พลเอก เปรม อีกครั้ง

ในการเลือกตั้งสมาชิกสภาผู้แทนราษฎรในปี พ.ศ. 2529 พรรคชาติไทยนำโดย พลตรี ชาติชาย ชุณหะวัณ หัวหน้าพรรคคนใหม่ ได้รับเลือกตั้งทั้งสิ้น 64 ที่นั่ง พรรคชาติไทยได้เข้าร่วมรัฐบาลผสมซึ่งมีพรรคประชาธิปัตย์, พรรคกิจสังคม และพรรคราษฎร ร่วมด้วย โดยรัฐบาลสนับสนุนพลเอก เปรม เป็นนายกรัฐมนตรีต่อไป โดยในคณะรัฐมนตรีไทย คณะที่ 44 มีสมาชิกพรรคชาติไทยดำรงตำแหน่งต่างๆ ถึง 9 คน ได้แก่
พลตรี ชาติชาย ชุณหะวัณ หัวหน้าพรรคชาติไทย ดำรงตำแหน่งรองนายกรัฐมนตรี
นายบรรหาร ศิลปอาชา เลขาธิการพรรคชาติไทย ดำรงตำแหน่งรัฐมนตรีว่าการกระทรวงคมนาคม
นายสอาด ปิยวรรณ ดำรงตำแหน่งรัฐมนตรีว่าการกระทรวงยุติธรรม
นายประมวล สภาวสุ ดำรงตำแหน่งรัฐมนตรีว่าการกระทรวงอุตสาหกรรม
นายประภัตร โพธสุธน ดำรงตำแหน่งรัฐมนตรีช่วยว่าการกระทรวงการคลัง
นายเสนาะ เทียนทอง ดำรงตำแหน่งรัฐมนตรีช่วยว่าการกระทรวงเกษตรและสหกรณ์
นายสุรพันธ์ ชินวัตร ดำรงตำแหน่งรัฐมนตรีช่วยว่าการกระทรวงคมนาคม
นายชูชีพ หาญสวัสดิ์ ดำรงตำแหน่งรัฐมนตรีช่วยว่าการกระทรวงพาณิชย์
นายกร ทัพพะรังสี ดำรงตำแหน่งรัฐมนตรีช่วยว่าการกระทรวงอุตสาหกรรม
และนายชุมพล ศิลปอาชา สมาชิกสภาผู้แทนราษฎรจังหวัดสุพรรณบุรี สังกัดพรรคชาติไทย ได้รับเลือกให้ดำรงตำแหน่งรองประธานสภาผู้แทนราษฎร คนที่หนึ่ง
รัฐบาลเกิดความไร้เสถียรภาพเนื่องปัญหาภายในของพรรคประชาธิปัตย จากกลุ่ม 10 มกรา ที่ไม่พอใจการบริหารพรรคของนายพิชัย รัตตกุล หัวหน้าพรรค จนกระทั่งการประชุมสภาผู้แทนราษฎรในวันที่ 28 เมษายน พ.ศ. 2531 ที่ประชุมลงมติพิจารณาพระราชบัญญัติลิขสิทธิ์ โดยผลปรากฎว่ารัฐบาลจะชนะด้วยคะแนนเสียงเห็นชอบ 183 ต่อ 134 เสียง แต่กลุ่ม 10 มกรา กลับลงมติไม่เห็นชอบทั้งสิ้นถึง 40 คน ทำให้รัฐมนตรีจากพรรคประชาธิปัตย์ 16 คนเตรียมแสดงความรับผิดชอบโดยการลาออกจากตำแหน่ง แต่ในวันรุ่งขึ้นก็มีการประกาศพระราชกฤษฎีกายุบสภาผู้แทนราษฎร
ประวัติ > พ.ศ. 2531-2539 ยุคชาติชาย ชุณหะวัณ และบรรหาร ศิลปอาชา > การเลือกตั้งสมาชิกสภาผู้แทนราษฎรในเดือนมีนาคม พ.ศ. 2535 และการดำรงตำแหน่งหัวหน้าพรรคของ พลอากาศเอก สมบุญ ระหงษ์

การเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 เกิดขึ้นหลังการรัฐประหารรัฐบาลของพลเอกชาติชาย โดยคณะรักษาความสงบเรียบร้อยแห่งชาติ (รสช.) ทำให้มีการเปลี่ยนหัวหน้าพรรคจากพลเอกชาติชาย เป็นพลอากาศเอก สมบุญ ระหงษ์ ซึ่งมีความสัมพันธ์อันดีกับ รสช. เพราะหวังกระชับความสัมพันธ์ของพรรคชาติไทยกับ รสช. แม้ในช่วงแรกพลอากาศเอก สมบุญ จะปฏิเสธเนื่องจากก่อนหน้านี้เขาพึ่งร่วมก่อตั้งพรรคสามัคคีธรรมซึ่งเป็นพรรคที่ใกล้ชิดกับ รสช. แต่ในที่สุดก็ตอบรับและดำรงตำแหน่งหัวหน้าพรรคชาติไทยคนใหม่ พลอากาศเอก สมบุญ เคยปราศรัยหาเสียงและให้สัมภาษณ์ว่าจะไม่รับตำแหน่งนายกรัฐมนตรี และยังให้ผู้สมัครรับเลือกตั้งราว 10 คน ย้ายไปสังกัดพรรคสามัคคีธรรมอีกด้วย ตอกย้ำความตั้งใจให้พรรคสามัคคีธรรมชนะเลือกตั้ง สร้างความไม่พอใจให้กับแกนนำพรรคชาติไทยบางส่วนเช่น นายเสนาะ เทียนทอง
ผลการเลือกตั้งปรากฎว่าพรรคสามัคคีธรรมชนะเลือกตั้งได้ สส. มาทั้งสิ้น 79 ที่นั่ง และพรรคชาติไทยอันดับ 2 ที่ 74 ที่นั่ง พรรคความหวังใหม่ซึ่งพึ่งก่อตั้งมาโดยพลเอกชวลิต ได้ไปทั้งสิ้น 72 ที่นั่ง พรรคประชาธิปัตย์ พรรคพลังธรรม และพรรคกิจสังคม ได้ 44, 41, 31 ที่นั่ง ตามลำดับ พลอากาศเอก สมบุญ ในฐานะหัวหน้าพรรคชาติไทยก็สนับสนุนพรรคสามัคคีธรรมจัดตั้งรัฐบาล โดยพรรคสามัคคีธรรมได้จัดตั้งรัฐบาลซึ่งประกอบไปด้วย  พรรคสามัคคีธรรม, พรรคชาติไทย, พรรคกิจสังคม, พรรคประชากรไทย และพรรคราษฎร รวมกันทั้งสิ้น 195 ที่นั่งจากทั้งสภา 360 ที่นั่ง และสนับสนุนนายณรงค์ วงศ์วรรณ จากพรรคสามัคคีธรรมเป็นนายกรัฐมนตรี
ปรากฏข่าวว่าสหรัฐอเมริกาเคยปฏิเสธที่จะออกวีซ่าให้กับนายณรงค์ เนื่องจากสงสัยมีการพัวพันกับขบวนการค้ายาเสพติด ทำให้พรรคร่วมรัฐบาลเปลี่ยนชื่อผู้ที่จะถูกเสนอให้เป็นนายกรัฐมนตรีเป็น พลอากาศเอก สมบุญ ระหงษ์ ในฐานะหัวหน้าพรรคที่ได้เสียงอันดับ 2 พลอากาศเอก สมบุญ ไม่อยากจะเสียคำพูด จึงได้ไปปรึกษากับ พลอากาศเอก เกษตร โรจนนิล รองหัวหน้า รสช. โดย พลอากาศเอก เกษตร เสนอเป็นชื่อของ พลเอก สุจินดา คราประยูร รองหัวหน้า รสช. อีกคน และอาสาไปเชิญให้ ถึงแม้ว่าพลเอก สุจินดา จะเคยประกาศไว้ว่าจะไม่รับตำแหน่งนายกรัฐมนตรี แต่ตอบรับคำเชิญ จากนั้นพรรคร่วมรัฐบาลก็เสนอชื่อพลเอก สุจินดา เป็นนายกรัฐมนตรีต่อไป
การขึ้นดำรงตำแหน่งนายกรัฐมนตรีของ พลเอก สุจินดา ซึ่งเป็นแกนนำ รสช. ส่งผลให้เกิดความไม่พอใจเป็นวงกว้างเพราะโดนมองเป็นการสืบทอดอำนาจ และตระบัดสัตย์ นำไปสู่เหตุการณ์พฤษภาทมิฬและการลาออกของพลเอก สุจินดา ในที่สุด
ประวัติ > พ.ศ. 2531-2539 ยุคชาติชาย ชุณหะวัณ และบรรหาร ศิลปอาชา > การเสนอชื่อนายกรัฐมนตรีหลังเหตุการณ์พฤษภาทมิฬ

หลังจากพลเอก สุจินดา ลาออก เป็นเหตุให้ต้องมีการเสนอชื่อนายกรัฐมนตรีคนใหม่ กองทัพและพรรคร่วมรัฐบาลจึงจัดประชุมกันเพื่อหาทางออกโดยบุคคลหลักในที่ประชุมประกอบไปด้วย
พลเอก อิสระพงศ์ หนุนภักดี ผู้บัญชาการทหารบก
พลอากาศเอก สมบุญ ระหงษ์ หัวหน้าพรรคชาติไทย
นายบรรหาร ศิลปอาชา เลขาธิการพรรคชาติไทย
นายเสนาะ เทียนทอง รองหัวหน้าพรรคชาติไทย
นายมนตรี พงษ์พาณิช หัวหน้าพรรคกิจสังคม
นายสมัคร สุนทรเวช หัวหน้าพรรคประชากรไทย
และมีมติเสนอชื่อ พลอากาศเอก สมบุญ ระหงษ์ ให้ดำรงตำแหน่งนายกรัฐมนตรี พลอากาศเอก สมบุญ พยายามปฏิเสธอย่างเต็มที่แต่ไม่เป็นผล ถึงแม้ว่า ดร. อาทิตย์ อุไรรัตน์ ประธานรัฐสภา จะถูกทางพรรคชาติไทยกดดันอย่างมากให้เสนอชื่อพลอากาศเอก สมบุญ แต่ ดร. อาทิตย์ ก็ไม่ยอมเสนอชื่อของ พลอากาศเอก สมบุญ อยู่ดี และให้เหตุผลว่าประชาชนไม่ยอมรับ และจะเป็นการสืบทอดอำนาจอีกครั้ง สุดท้ายแล้ว ดร. อาทิตย์ เลือกที่จะเสนอชื่อนายอานันท์ ปันยารชุน อดีตนายกรัฐมนตรีแทน จึงเกิดเหตุการณ์ที่พลอากาศเอก สมบุญ แต่งชุดขาวรอเก้อนั่นเอง
ต่อมาพลอากาศเอก สมบุญ ระหงษ์ ได้ลาออกจากตำแหน่งหัวหน้าพรรคชาติไทย และที่ประชุมมีมติเลือก พลตำรวจเอก ประมาณ อดิเรกสาร กลับมาดำรงตำแหน่งหัวหน้าพรรคอีกครั้งเป็นสมัยที่ 2 ในวันที่ 9 กรกฎาคม พ.ศ. 2535 ในความจริงแล้วพลตำรวจเอก ประมาณ ได้ทาบทามให้พลเอก ชาติชาย อดีตหัวหน้าพรรค กลับมาดำรงตำแหน่ง แต่พลเอก ชาติชาย ตัดสินใจไปตั้งพรรคใหม่ และยังส่งผลให้สมาชิกพรรคชาติไทยจำนวนมากย้ายไปกับพลเอก ชาติชาย ด้วย
ประวัติ > พ.ศ. 2531-2539 ยุคชาติชาย ชุณหะวัณ และบรรหาร ศิลปอาชา > การเลือกตั้งสมาชิกสภาผู้แทนราษฎรในเดือนกันยายน พ.ศ. 2535

ผลการเลือกตั้งปรากฎว่าพรรคประชาธิปัตย์ได้จำนวนสมาชิกสภาผู้แทนราษฎรมากที่สุดคือ 79 ที่นั่ง รองลงมาคือพรรคชาติไทย 77 ที่นั่ง และพรรคชาติพัฒนาที่พึ่งก่อตั้งขึ้นโดยพลเอก ชาติชาย ได้ถึง 60 ที่นั่ง พรรคประชาธิปัตย์เป็นแกนนำจัดตั้งรัฐบาลซึ่งส่วนใหญ่ประกอบไปด้วยพรรคฝ่ายค้านเดิมสมัยรัฐบาลพลเอก สุจินดา ส่วนพรรคชาติไทยนั้นเป็นฝ่ายค้านและพลตำรวจเอก ประมาณ หัวหน้าพรรค ดำรงตำแหน่งผู้นำฝ่ายค้านเป็นครั้งที่ 2 แต่อย่างไรก็ตามก็เกิดความขัดแย้งในพรรคชาติไทยขึ้น และมีแกนนำพรรคบางส่วนต้องการให้พลตำรวจเอก ประมาณ ลาออก ในที่สุดหลังดำรงตำแหน่งไปได้เพียง 1 ปี 10 เดือน พลตำรวจเอก ประมาณ ก็ลาออกจากตำแหน่งหัวหน้าพรรคในวันที่ 7 พฤษภาคม พ.ศ. 2537 และได้รับการแต่งตั้งให้ดำรงตำแหน่งประธานกรรมการบริหารพรรคแทน
สำหรับหัวหน้าพรรคชาติไทยคนใหม่คือนายบรรหาร ศิลปอาชา เลขาธิการพรรคที่ดำรงตำแหน่งมาอย่างยาวนาน นั่นทำให้นายบรรหารได้ดำรงตำแหน่งเป็นผู้นำฝ่ายค้านด้วยอีกตำแหน่งหนึ่ง นายบรรหารได้ยื่นขอเปิดอภิปรายทั่วไปเพื่อลงมติไม่ไว้วางใจรัฐมนตรีทั้งคณะ ในวันที่ 17-18 พฤษภาคม จากกรณีความผิดพลาดในการออกเอกสารสิทธิ์ ส.ป.ก. 4-01 ที่ในขณะนั้นโดนโจมตีอย่างหนักจากสังคม ประกอบกับขณะนั้นสถานการณ์ของรัฐบาลชวน หลีกภัย ไม่มั่นคงอย่างยิ่ง เนื่องจากความขัดแย้งกันภายในพรรคพลังธรรมส่งผลให้พรรคมีมติงดออกเสียง รวมถึงสมาชิกกลุ่ม 16 ซึ่งประกอบไปด้วยสมาชิกสภาผู้แทนราษฎรจากพรรคชาติไทยและพรรคชาติพัฒนาซึ่งเป็นพรรคร่วมรัฐบาลก็มีแนวโน้มที่จะไม่ไว้วางใจรัฐบาลด้วย ส่งผลให้นายชวน นายกรัฐมนตรี ตัดสินใจยุบสภาผู้แทนราษฎรในเช้าวันที่ 19 พฤษภาคม พ.ศ. 2538 ก่อนจะมีการลงมติไม่นาน
บุคลากรในพรรค > รายนามหัวหน้าพรรคชาติไทย

| หัวหน้าพรรคชาติไทย> ลำดับที่ | หัวหน้าพรรคชาติไทย> รูป | หัวหน้าพรรคชาติไทย> รายนาม | หัวหน้าพรรคชาติไทย> เริ่มวาระ | หัวหน้าพรรคชาติไทย> สิ้นสุดวาระ | หัวหน้าพรรคชาติไทย> ตำแหน่งสำคัญ |
| --- | --- | --- | --- | --- | --- |
| 1 (1) |  | พลตํารวจเอกประมาณ อดิเรกสาร | 19 พฤศจิกายน พ.ศ. 2517 | 24 มิถุนายน พ.ศ. 2529 |  อดีตรองนายกรัฐมนตรี 4 สมัย  อดีตรัฐมนตรีว่าการกระทรวงกลาโหม  อดีตรัฐมนตรีว่าการกระทรวงมหาดไทย  อดีตรัฐมนตรีว่าการกระทรวงเกษตรและสหกรณ์  อดีตรัฐมนตรีว่าการกระทรวงอุตสาหกรรม 2 สมัย |
| 2 |  | พลเอกชาติชาย ชุณหะวัณ | 24 มิถุนายน พ.ศ. 2529 | 15 กรกฏาคม พ.ศ. 2534 |  อดีตนายกรัฐมนตรี  อดีตรองนายกรัฐมนตรี  อดีตรัฐมนตรีว่าการกระทรวงกลาโหม 3 สมัย  อดีตรัฐมนตรีว่าการกระทรวงอุตสาหกรรม  อดีตรัฐมนตรีว่าการกระทรวงการต่างประเทศ |
| - |  | จาตุรนต์ ฉายแสง | 16 กรกฏาคม พ.ศ. 2534   (รักษาการ) | 26 กรกฏาคม พ.ศ. 2534   (ลาออก) | อดีตรองนายกรัฐมนตรี อดีตรัฐมนตรีว่าการกระทรวงศึกษาธิการ อดีตรัฐมนตรีว่าการกระทรวงยุติธรรม อดีตรัฐมนตรีประจำสำนักนายกรัฐมนตรี |
| 3 |  | พลอากาศเอกสมบุญ ระหงษ์ | 27 กรกฏาคม พ.ศ. 2534 | 8 กรกฎาคม พ.ศ. 2535 | อดีตรองนายกรัฐมนตรี อดีตรัฐมนตรีว่าการกระทรวงศึกษาธิการ อดีตรัฐมนตรีประจำสำนักนายกรัฐมนตรี |
| 1 (2) |  | พลตํารวจเอกประมาณ อดิเรกสาร | 30 ตุลาคม  พ.ศ. 2535 | 7 พฤษภาคม พ.ศ. 2537 |  อดีตรองนายกรัฐมนตรี 4 สมัย  อดีตรัฐมนตรีว่าการกระทรวงกลาโหม  อดีตรัฐมนตรีว่าการกระทรวงมหาดไทย  อดีตรัฐมนตรีว่าการกระทรวงเกษตรและสหกรณ์  อดีตรัฐมนตรีว่าการกระทรวงอุตสาหกรรม 2 สมัย |
| 4 |  | บรรหาร ศิลปอาชา | 17 พฤษภาคม พ.ศ. 2537 | 2 ธันวาคม พ.ศ. 2551   (ยุบพรรค) |  อดีตนายกรัฐมนตรี  อดีตรัฐมนตรีว่าการกระทรวงมหาดไทย  อดีตรัฐมนตรีว่าการกระทรวงการคลัง  อดีตรัฐมนตรีว่าการกระทรวงอุตสาหกรรม  อดีตรัฐมนตรีว่าการกระทรวงเกษตรและสหกรณ์  อดีตรัฐมนตรีว่าการกระทรวงคมนาคม 2 สมัย |
บุคลากรในพรรค > รายนามรองหัวหน้าพรรคชาติไทย

พลตรี ศิริ สิริโยธิน 19 พฤศจิกายน พ.ศ. 2517 - 23 ธันวาคม พ.ศ. 2520
พลตรี ชาติชาย ชุณหะวัณ 30 ธันวาคม พ.ศ. 2520 - 29 กุมภาพันธ์ พ.ศ. 2523
พันเอก พล เริงประเสริฐวิทย์ 3 มีนาคม พ.ศ. 2523 - 7 เมษายน พ.ศ. 2525
ดร. อนุวรรตน์ วัฒนพงศ์ศิริ 24 เมษายน พ.ศ. 2525 - 21 กรกฎาคม พ.ศ. 2525
ดร. สอาด ปิยวรรณ 30 กรกฏาคม พ.ศ. 2525 - 20 มกราคม พ.ศ. 2526
ทวิช กลิ่นประทุม 21 มกราคม พ.ศ. 2526 - 4 มีนาคม พ.ศ. 2530
บุญเอื้อ ประเสริฐสุวรรณ 5 มีนาคม พ.ศ. 2530 - 1 กรกฏาคม พ.ศ. 2534
ประมวล สภาวสุ 5 กรกฏาคม พ.ศ. 2534  - 21 กรกฎาคม พ.ศ. 2535
วัฒนา อัศวเหม  21 กรกฎาคม พ.ศ. 2535 - 6 พฤศจิกายน พ.ศ. 2539
ณัฐวุฒิ ประเสริฐสุวรรณ 7 พฤศจิกายน พ.ศ. 2539 - 29 กุมภาพันธ์ พ.ศ. 2543
ชาญชัย ประเสริฐสุวรรณ 3 มีนาคม พ.ศ. 2543 - 6 มกราคม พ.ศ. 2544
วราวุธ ศิลปอาชา 9 กุมภาพันธ์ พ.ศ. 2544 - 29 กุมภาพันธ์ พ.ศ. 2547
ชุมพล ศิลปอาชา 2 มีนาคม พ.ศ. 2547 - 28 กุมภาพันธ์ พ.ศ. 2550
พลตํารวจโท วิโรจน์ เปาอินทร์ 1 มีนาคม พ.ศ. 2550 - 25 สิงหาคม พ.ศ. 2550
อนุรักษ์ จุรีมาศ 29 สิงหาคม พ.ศ. 2550 - 1 ธันวาคม พ.ศ. 2550
กัญจนา ศิลปอาชา 5 ธันวาคม พ.ศ. 2550-2 ธันวาคม พ.ศ. 2551
บุคลากรในพรรค > รายนามเลขาธิการพรรคชาติไทย

| เลขาธิการพรรคชาติไทย> ลำดับที่ | เลขาธิการพรรคชาติไทย> รูป | เลขาธิการพรรคชาติไทย> รายนาม | เลขาธิการพรรคชาติไทย> เริ่มวาระ | เลขาธิการพรรคชาติไทย> สิ้นสุดวาระ |
| --- | --- | --- | --- | --- |
| 1 |  | พลเอกชาติชาย ชุณหะวัณ | 19 พฤศจิกายน พ.ศ. 2517 | 29 กุมภาพันธ์ พ.ศ. 2523 |
| - |  | ร.ต.ท.เชาวรินธร์ ลัทธศักดิ์ศิริ | 1 มีนาคม พ.ศ. 2523 | 3 มีนาคม พ.ศ. 2523 |
| 2 |  | บรรหาร ศิลปอาชา | 3 มีนาคม พ.ศ. 2523 | 17 พฤษภาคม พ.ศ. 2537 |
| 3 |  | เสนาะ เทียนทอง | 17 พฤษภาคม พ.ศ. 2537 | 6 พฤศจิกายน พ.ศ. 2539 |
| 4 |  | ปองพล อดิเรกสาร | 7 พฤศจิกายน พ.ศ. 2539 | 12 เมษายน พ.ศ. 2543 |
| 5 |  | สนธยา คุณปลื้ม | 12 เมษายน พ.ศ. 2543 | 22 กรกฎาคม พ.ศ. 2547 |
| 6 |  | ประภัตร โพธสุธน | 22 กรกฎาคม พ.ศ. 2547 | 2 ธันวาคม พ.ศ. 2551 (ยุบพรรค) |
ผลการเลือกตั้ง > ผลการเลือกตั้งทั่วไป

| การเลือกตั้ง | จำนวนที่นั่ง | คะแนนเสียงทั้งหมด | สัดส่วนคะแนนเสียง | ที่นั่งเปลี่ยน | สถานภาพพรรค | ผู้นำเลือกตั้ง |
| --- | --- | --- | --- | --- | --- | --- |
| 2518 | 28 / 269 | 2,220,897 | 12.1% |  28 | ฝ่ายค้าน (2518) | ประมาณ อดิเรกสาร |
| 2518 | 28 / 269 | 2,220,897 | 12.1% |  28 | ร่วมรัฐบาล (2518-2519) | ประมาณ อดิเรกสาร |
| 2519 | 56 / 279 | 3,280,134 | 17.5% |  28 | ร่วมรัฐบาล | ประมาณ อดิเรกสาร |
| 2522 | 42 / 301 | 2,213,299 | 11.3% |  14 | ฝ่ายค้าน (2522-2523) | ประมาณ อดิเรกสาร |
| 2522 | 42 / 301 | 2,213,299 | 11.3% |  14 | ร่วมรัฐบาล (2523-2526) | ประมาณ อดิเรกสาร |
| 2526 | 110 / 324 | 6,315,568 | 23.8% |  68 | ฝ่ายค้าน | ประมาณ อดิเรกสาร |
| 2529 | 64 / 347 | 6,496,370 | 17.3% |  46 | ร่วมรัฐบาล | ชาติชาย ชุณหะวัณ |
| 2531 | 87 / 357 | 7,612,148 | 19.3% |  23 | พรรคจัดตั้งรัฐบาล | ชาติชาย ชุณหะวัณ |
| มี.ค. 2535 | 74 / 360 | 7,305,674 | 16.4% |  13 | ร่วมรัฐบาล | สมบุญ ระหงษ์ |
| ก.ย. 2535 | 77 / 360 | 7,274,474 | 15.76 |  3 | ฝ่ายค้าน | ประมาณ อดิเรกสาร |
| 2538 | 92 / 391 | 12,630,074 | 22.83% |  15 | พรรคจัดตั้งรัฐบาล | บรรหาร ศิลปอาชา |
| 2539 | 39 / 393 | 5,621,890 | 9.88% |  53 | ฝ่ายค้าน (2539-2540) | บรรหาร ศิลปอาชา |
| 2539 | 39 / 393 | 5,621,890 | 9.88% |  53 | ร่วมรัฐบาล (2540-2543) | บรรหาร ศิลปอาชา |
| 2544 | 41 / 500 | 1,516,192 | 5.23% |  2 | ร่วมรัฐบาล | บรรหาร ศิลปอาชา |
| 2548 | 25 / 500 | 2,061,559 | 6.56% |  16 | ฝ่ายค้าน | บรรหาร ศิลปอาชา |
| 2549 | คว่ำบาตรการเลือกตั้ง - การเลือกตั้งเป็นโมฆะ | คว่ำบาตรการเลือกตั้ง - การเลือกตั้งเป็นโมฆะ | คว่ำบาตรการเลือกตั้ง - การเลือกตั้งเป็นโมฆะ | คว่ำบาตรการเลือกตั้ง - การเลือกตั้งเป็นโมฆะ | คว่ำบาตรการเลือกตั้ง - การเลือกตั้งเป็นโมฆะ | บรรหาร ศิลปอาชา |
| 2550 | 37 / 480 | 1,542,282 | 4.24% |  12 | ร่วมรัฐบาล | บรรหาร ศิลปอาชา |
ยุบพรรค

ดูบทความหลัก: คดียุบพรรคการเมือง พ.ศ. 2551
เมื่อเวลา 12.30 น. ของวันที่ 2 ธันวาคม พ.ศ. 2551 ศาลรัฐธรรมนูญได้อ่านคำวินิจฉัยคดียุบพรรคพลังประชาชน, พรรคชาติไทย และพรรคมัชฌิมาธิปไตย ภายหลังนายบรรหาร ศิลปอาชา หัวหน้าพรรคชาติไทย และนางอนงค์วรรณ เทพสุทิน หัวหน้าพรรคมัชฌิมาธิปไตย แถลงด้วยวาจาเสร็จสิ้นแล้ว โดยไม่รอพรรคพลังประชาชนไม่ได้ส่งตัวเข้าแถลงปิดคดีแต่อย่างใด
ศาลรัฐธรรมนูญมีมติเป็นเอกฉันท์ 8 ต่อ 1 สั่งยุบพรรคชาติไทย โดยศาลฯได้วินิจฉัยว่าพรรคมีความผิดตามมาตรา 237 วรรค 2 และมาตรา 68 ตามกฎหมายรัฐธรรมนูญ ถือว่าเป็นข้อเท็จจริงที่ปฏิเสธไม่ได้ และกฎหมายได้เอาไว้เป็นเด็ดขาด แม้จะมีการโต้แย้งว่าหัวหน้าพรรคและกรรมการบริหารพรรคคนอื่นฟังไม่ขึ้น
ภายหลังการยุบพรรคชาติไทยแล้ว สมาชิกสภาผู้แทนราษฎรของพรรค และสมาชิกพรรคบางส่วนได้ย้ายไปสังกัดพรรคชาติไทยพัฒนา เพื่อดำเนินกิจกรรมทางการเมืองร่วมกัน โดยมีชุมพล ศิลปอาชา เป็นหัวหน้าพรรค